ORDE do 11 de abril de 2002 pola que se clasifica como de interese cultural a Fundación Nuestra Señora de La Saleta, Siador-Silleda.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 22/04/2002

Visto o expediente de clasificación da Fundación Nuestra Señora de La Saleta, Siador-Silleda con domicilio en Siador (Pontevedra).
Supostos de feito.
1. A fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Silleda, o día 19 de novembro de 2001, ante a notaria María Teresa Sancho Sánchez, co número catrocentos oitenta do seu protocolo, por Roberto José Rivas Martínez no seu propio nome.
3. Segundo consta no artigo seis dos seus estatutos, o obxecto da fundación é a propagación e difusión, así como o impulso do santuario da Nosa Señora da
Saleta, establecido en Siador-Silleda, e todo o relativo ó mantemento, reparación e conservación del e o do seu contorno ambiental.
4. O padroado da fundación estará integrado por José Fernández Viéitez como presidente, Julio Rivas López como secretario e Amador Marugán Patiño e José Ramón Rivas Martínez como vocais.
5. A comisión integrada polos secretarios xerais de tódalas consellerías eleva ó conselleiro da Presidencia, Relacións Institucionais e Administración Pública proposta de clasificación de interese cultural da Fundación Santuario Nuestra Señora de La Saleta, Siador-Silleda, dado o seu obxecto e finalidade, polo que, véndose cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral
de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas al finalidades tanto leais coma regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 9 de abril de 2002.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Santuario Nuestra Señora de La Saleta, Siador-Silleda e adscribila á Consellería de Cultura, Comunicación Social e Turismo, que exercerá plenamente o protectorado sobre ela.
Santiago de Compostela, 11 de abril de 2002.
Jaime Pita Varela
Conselleiro da Presidencia, Relacións
Institucionais e Administración Pública